***« ΙΘΑΚΗ», Κ.Π. ΚΑΒΑΦΗΣ***

***ΘΕΜΑ****: η απόκτηση πείρας και πολλών αγαθών στην προσπάθεια για την κατάκτηση ενός στόχου. Έχει διαχρονική αξία και παρουσιάζει γενικό ενδιαφέρον, ιδιαίτερα για τους νέους, αφού τους απασχολούν έντονα οι στόχοι και τα ιδανικά.*

***ΔΟΜΗ:***

* *1η ενότητα- « ευχή για μεγάλη διάρκεια του ταξιδιού και ενθάρρυνση για την απουσία κινδύνων»*
* *2η ενότητα- « οι απολαύσεις του ταξιδιού»*
* *3η ενότητα-« παραίνεση για παράταση της διάρκειας του ταξιδιού»*
* *4η ενότητα- «η πραγματική αξία της Ιθάκης»*
* *5η ενότητα- « ο συμβολισμός της Ιθάκης»*

***ΙΘΑΚΗ:*** *κάθε στόχος, κάθε ιδανικό που θέτει οποιοσδήποτε άνθρωπος και εκείνο που έχει αξία δεν είναι τόσο η κατάκτηση του όσο ο αγώνας για την πραγματοποίηση, η απόκτηση πείρας και γνώσεων και η απόλαυση αγαθών κατά τη διάρκεια της προσπάθειας.*

***ΛΕΙΤΟΥΡΓΙΑ ΤΟΥ Β΄ΕΝΙΚΟΥ ΠΡΟΣΩΠΟΥ:*** *απευθύνεται σε κάποιον υποθετικό Οδυσσέα, που πρόκειται να ταξιδέψει, σε κάθε άνθρωπο που θέτει στόχους, ίσως ακόμα και στον εαυτό του, από την οπτική γωνία ενός ανθρώπου με συγκεκριμένη βιοθεωρία. Με το β΄ενικό πρόσωπο των ρημάτων και των αντωνυμιών δίνεται στο ποίημα ο χαρακτήρας του « δραματικού μονολόγου» και υπογραμμίζεται ο παραινετικός και διδακτικός τόνος. Ο λόγος αποκτά έτσι αμεσότητα και ζωντάνια.*

***ΠΑΡΑΔΟΞΗ ΣΥΜΒΟΥΛΗ:*** *για μεγάλη διάρκεια του ταξιδιού και για πολλές περιπέτειες μας παραξενεύει, καθώς θα περιμέναμε ακριβώς το αντίθετο. Ευχή δηλ. για άφιξη στον προορισμό όσο γίνεται πιο γρήγορα και χωρίς απρόβλεπτα γεγονότα και εμπόδια, κινδύνους και ταλαιπωρίες. Αιτιολογείται όμως μέσω της απόκτησης γνώσεων και βίωσης περιπετειών.*

***ΣΥΓΚΡΙΣΗ ΤΟΥ ΤΑΞΙΔΙΟΥ ΜΕ ΑΥΤΟ ΤΟΥ ΟΜΗΡΙΚΟΥ ΟΔΥΣΣΕΑ:***

***« Κοινός προορισμός= Ιθάκη»:*** *του Οδυσσέα όμως το ταξίδι είναι ο γυρισμός στην πατρίδα ( νόστος), γεμάτο λαχτάρα για τα χώματα της πατρίδας, για τα αγαπημένα πρόσωπα, για τον καπνό που βγαίνει από την καμινάδα του σπιτιού του. Στο συγκεκριμένο ποίημα επρόκειτο για μίαν απλή μετάβαση σε κάποιο τόπο ( αόριστος στόχος).*

***« Μακρύς δρόμος και των δύο ταξιδιών»:*** *η 10χρονη διάρκεια του ταξιδιού του Οδυσσέα ήταν αναγκαστική και ανεπιθύμητη. Στο ποίημα η μεγάλη διάρκεια του ταξιδιού επιδιώκεται και είναι ευκταία.*

***«Απόκτηση πολλών γνώσεων» :*** *του Οδυσσέα είναι αποτέλεσμα του ταξιδιού, ενώ στο ποίημα αποτελούν στόχο. Οι κίνδυνοι που αντιμετώπισε ο Οδυσσέας π.χ. Λαιστρυγόνες, Κύκλωπες, Ποσειδώνας, τρικυμίες για τον ταξιδευτή είναι ανύπαρκτοι.*

***ΣΥΜΒΟΛΙΣΜΟΣ ΤΩΝ ΜΥΘΙΚΩΝ ΠΡΟΣΩΠΩΝ/ ΟΙ ΑΠΑΡΑΙΤΗΤΕΣ ΨΥΧΙΚΕΣ ΔΥΝΑΜΕΙΣ****: ο ποιητής αποδίδει τα εμπόδια, τους φόβους και τους δισταγμούς σε υποκειμενικά αίτια και όχι σε δυνάμεις που υπάρχουν στην πραγματικότητα. Τα τέρατα, όπως και ο θυμωμένος και άγριος Ποσειδώνας με τις τρικυμίες συμβολίζουν τους κάθε λογής κινδύνους, οι οποίοι είναι αμελητέοι, αφού ουσιαστικά δεν υπάρχουν:1. αν η σκέψη του ταξιδευτή κινείται σε υψηλά επίπεδα και όχι σε μικρότητες, αν δηλ. προσπαθεί για εκλεκτές πνευματικές και σωματικές απολαύσεις, 2. αν δεν έχει το φόβο μέσα του, που μπορεί να εμποδίσει τα ταξίδι και να το ματαιώσει. Οι φόβοι οφείλονται λοιπόν σε υποκειμενικά κριτήρια, δεν υπάρχουν εξωτερικοί κίνδυνοι, άρα συμβουλεύει την εκμετάλλευση του ταξιδιού για απολαύσεις και την αποβολή του φόβου για κινδύνους.*

***« Βασικές προϋποθέσεις και ηθικά ερείσματα»:*** *1. υψηλή σκέψις, 2. εκλεκτή συγκίνησις ( διάθεση επιλογής των απολαύσεων του πνεύματος και των αισθήσεων που προσφέρουν εκλεπτυσμένες συγκινήσεις).*

***« Ψυχικά εφόδια»:***

* *ψυχραιμία και τόλμη για αντιμετώπιση κινδύνων*
* *υπομονή και επιμονή για μακροχρόνιο ταξίδι*
* *έφεση για γνώση*
* *αυτοκυριαρχία ( να μην παρασυρθεί από τα θέλγητρα του ταξιδιού)*
* *σταθερότητα και όχι παρέκκλιση από το στόχο*
* *διάθεση για απολαύσεις των αισθήσεωΝ*
* *πνεύμα ουσιαστικής αξιολόγησης των αποτελεσμάτων του ταξιδιού*

***« ΘΕΛΓΗΤΡΑ ΤΟΥ ΤΑΞΙΔΙΟΥ ΚΑΙ ΑΙΤΙΟΛΟΓΗΣΗ ΤΟΥΣ»:***

* ***« Οι απολαύσεις του σώματος»:*** *απολαύσεις της όρασης με τις νέες εντυπώσεις και τη γνωριμία νέων τόπων*
* ***« Απολαύσεις εξωτικών προϊόντων και κυρίως μυρωδικών»,*** *που συμβολίζουν όχι μόνο τις οσφρητικές, αλλά όλε γενικά τις ηδονικές σωματικές απολαύσεις*
* ***« Πνευματικές απολαύσεις».*** *Έμφαση δίνεται στις ηδονικές σωματικές απολαύσεις και στις γνώσεις. Οι απολαύσεις των αισθήσεων και η απόκτηση γνώσεων, είναι τα δύο στοιχεία της βιοθεωρίας του και του τρόπου ζωής που προτείνει. Τα παραπάνω θέλγητρα θα μπορούσαν να αποπροσανατολίσουν, να παρασύρουν και να αναγκάσουν τον ταξιδευτή να μείνει στους ξένους τόπους, ξεχνώντας τον προορισμό του.*

***« ΠΕΡΙΕΧΟΜΕΝΟ ΣΤΙΧΩΝ 24-33»:*** *ο ποιητής υποδεικνύει να μην ξεχαστεί η Ιθάκη, να μην ξεφύγει ο νέος Οδυσσέας από τον αρχικό του στόχο. Ωστόσο, αυτό δεν πρέπει να τον παρασύρει σε επίσπευση της άφιξης, για αυτό επαναλαμβάνεται και ενισχύεται η προτροπή για τη μεγάλη διάρκεια του ταξιδιού, που πρέπει να κρατήσει πάρα πολλά χρόνια, ως τα γεράματα , για την απόκτηση πολλών εμπειριών. Η επίσπευση θα σήμαινε και τη λήξη των απολαύσεων, γιατί το ταξίδι είναι η μεγάλη ευκαιρία: η ίδια η Ιθάκη είναι το άραγμα, το τέρμα, δεν έχει τίποτε να προσφέρει, δεν αποτελεί άξια καθαυτή, αλλά έμμεση, είναι τι κίνητρο για τις εμπειρίες του ωραίου ταξιδιού. Το φτάσιμο λοιπόν στον προορισμό, στο τέρμα, είναι ο στόχος, εκείνο όμως που έχει αξία είναι η διαδρομή, η πορεία, το ταξίδι. Εκείνο που έχει αξία είναι ο αγώνας και όχι η αίσια έκβαση του.*

***ΣΥΜΒΟΛΙΣΜΟΣ ΙΘΑΚΗΣ:*** *συμβολίζει ένα ιδανικό, έναν υψηλό στόχο, που θέτει κάποιος άνθρωπος. Με τον πληθυντικό του τελευταίου στίχου « Ιθάκες», το σύμβολο γενικεύεται και γίνεται κάθε στόχος και κάθε ιδανικό που θέτει οποιοσδήποτε άνθρωπος. Ο πληθυντικός σημαίνει προέκταση και ότι η Ιθάκη δεν είναι μία στη ζωή μας, αλλά κάθε στόχος, μόλις κατακτιέται , ξεπερνιέται και ότι άλλες « Ιθάκες» μας περιμένουν στη συνέχεια. Το μήνυμα της Ιθάκης είναι αισιόδοξο, υποδεικνύει την προσδοκία έντονης πνευματικής χαράς και συνειδητών απολαύσεων, μάλιστα εκλεκτών και κάθε είδους.*

***ΛΕΞΕΙΣ/ ΣΥΜΒΟΛΑ:***

* ***ΙΘΑΚΗ:*** *το ιδανικό, ο στόχος*
* ***Ο ΜΑΚΡΥΣ ΔΡΟΜΟΣ****: η πορεία και ο αγώνας για την απόκτηση ενός στόχου, που εμπλουτίζουν την πείρα*
* ***ΛΑΙΣΤΡΥΓΟΝΕΣ, ΚΥΚΛΩΠΑΣ, ΠΟΣΕΙΔΩΝΑΣ:*** *τα εμπόδια, οι κίνδυνοι και οι αντίστοιχοι φόβοι κατά τη διάρκεια της προσπάθειας για την κατάκτηση του στόχου*
* ***Η ΠΡΩΙΝΗ ΕΙΣΟΔΟΣ ΣΕ ΛΙΜΕΝΑΣ ΠΡΩΤΟΪΔΩΜΕΝΟΥΣ:*** *οι ωραίες στιγμές της περιπετειώδους προσπάθειας*
* ***ΟΙ ΠΡΑΜΑΤΕΙΕΣ ΤΩΝ ΕΜΠΟΡΕΙΩΝ****: οι ηδονικές απολαύσεις των αισθήσεων*
* ***ΟΙ ΑΙΓΥΠΤΙΑΚΕΣ ΠΟΛΕΙΣ:*** *οι πηγές των γνώσεων*

***ΓΛΩΣΣΙΚΕΣ ΠΑΡΑΤΗΡΗΣΕΙΣ/ΥΦΟΣ/ ΣΤΙΧΟΥΡΓΙΑ:*** *γράφει στην ομιλούμενη της ελληνικής παροικίας της Αλεξάνδρειας. Δημοτική με τύπους λόγιους και πολίτικους ιδιωματισμούς. Αντιποιητικές λέξεις της καθημερινότητας. Πολίτικοι ιδιωματισμοί, όπως κουβανείς, να σε δώσει, λόγιοι τύποι, όπως τους Λαιστρυγόνας, τους Κύκλωπας, η σκέψις, η συγκίνησις. Πεζολογικός λόγος, όχι περιττά καλλωπιστικά στοιχεία, εντυπωσιακά επίθετα και σχήματα λόγου, ακριβολογία, απουσία ωραιολογίας, μεγαλοστομίας και λυρικές/ πομπώδεις εξάρσεις. Σαφήνεια, λιτότητα, διαύγεια, ακριβολογία διατύπωσης, Υπαινικτικότητα, υποβλητικότητα, λεπτή ειρωνεία, ρεαλισμός, έλλειψη ρητορισμού και στόμφου, διδακτικός τόνος, δραματικότητα, προτρεπτική διάθεση. Ο στίχος είναι ελεύθερος, ιαμβικός ανισοσύλλαβος, ανομοιοκατάληκτος, προσεγμένος στη στίξη/περιόδους/ παύσεις. Ενδεκασύλλαβος ή και 10, 15 συλλαβές. Ρυθμός που δημιουργείται από γραμματικό τόνο και όχι μετρικό. Συνιζήσεις, χασμωδίες….*